text:
«Dî che la ultime peraule e spiete ae Regjon nol baste». Il president dal Comitât pe vite dal Friûl rurâl Aldevis Tibaldi al da jù pesant, ancje dopo che de bande de zonte regjonâl e je buride fûr la posizion dal eletrodot sot tiere. Duncje, su la tant contestade linie Redipulie – Udin Ovest (che stant al stes Comitât e sarès un “Super Grid”, ven a stâ un implant ispirât ai interès e ae funzionalitât di un “distributôr” / paron che nol cjale in muse nissun) la soluzion indicade dal governadôr Renzo Tondo e je chê di metile sot tiere. Il progjet origjinari di Terna al proviodeve la vie par aiar. In Consei, il dibatiment si è indreçât daspò la presentazion incrosade di mozions e ordins dal dì. Ae fin, Tondo al à declarât che «se no si fasarà chê sot tiere, o lavorarìn almancul par une soluzion parziâl sot tiere. Se chest nol sarà pussibil, o cjaparìn lis nestris responsabilitâts e o lavorarìn par miorâ la soluzion par aiar, e dut câs par fâ in mût che la eventuâl linie si realizi su as viaris za esistents».
NEGLIGJENCIS_ Il cjapitul su chel eletrodot al somee dut altri che sierât. Ae posizion de Zonte, Aldevis Tibaldi al à plui voltis e in diviersis assembleis publichis rimarcât la criticitât e lis sfuarçaduris di dute la vicende, cun reticencis e negligjencis di cui che in Regjon e tai uficis dal ministeri al varès vût di esercitâ lis funzions di tutele e di vigjilance. Tibaldi al sclarìs che se in Regjon dut al taseve, il Comitât al à rapresentât la uniche fuarce credibile e “fisiche”, plui de stesse politiche, tai confronts dai sorestants di Terna. “La veretât – al à dite Tibaldi – e je che intant, une leç dal Stât e à gjavât fûr des competencis de Regjon ogni prerogative in materie di centrâls nucleârs, rigassificadôrs, eletrodots, tant che i sorestants de Regjon – unic câs tal panorame talian – a son restâts a cjalâ cence oponi la incostituzionalitât di une norme che a ducj i efiets e scjafoie la specialitât di une regjon autonome. Aromai o sin devant di un tren in corse, e par salvâ il teritori e la sô int dal inelutabil e covente une iniziative politiche ferme e tempestive”.
CIDINÔRS_ Fevelant di eletrodots, no si sa plui nuie de contestade interconession fra Wurmlach e Somplât, che e sledrosarès fûr par fûr il Cjanâl di Sant Pieri. Il “Comitât pe difese dal teritori”, vuidât di Renato Garibaldi, si è dât apontament sabide ai 13 di Març. Obietîf: alçâ il vêl di cidinôr che intant al è colât sul progjet.
Di segnalâ, po dopo, che su la autostrade energjetiche Redipulie – Udin Ovest a son rivadis lis declarazions dal assessôrs aes infrastruturis Riccardo Riccardi, che al veve cjapât l’impegn di sostignî in Zonte la posizion di soterâ la stesse infrastruture. Il Comitât pe vite dal Friûl rurâl al sburte par une iniziative bipartisan, par vê il bon acet di dutis lis fuarcis dal emicicli di plaçâl Oberdan a Triest. “E sarà la ocasion – al rimarche Tibaldi – par sancî une volontât inderogabile e no un sempliç auspici, che al pues lassâ il timp che al cjate”. Par chest, nol baste dî che la ultime peraule e spiete ae Regjon.
Oscar Puntel
ATUALITÂT. Eletrodot dome sot tiere............
«Dî che la ultime peraule e spiete ae Regjon nol baste». Il president dal Comitât pe vite dal Friûl rurâl Aldevis Tibaldi al da jù pesant, ancje dopo che de bande de zonte regjonâl e je buride fûr la posizion dal eletrodot sot tiere. Duncje, su la tant contestade linie Redipulie – Udin Ovest (che stant al stes Comitât e sarès un “Super Grid”, ven a stâ un implant ispirât ai interès e ae funzionalitât di un “distributôr” / paron che nol cjale in muse nissun) la soluzion indicade dal governadôr Renzo Tondo e je chê di metile sot tiere. Il progjet origjinari di Terna al proviodeve la vie par aiar. In Consei, il dibatiment si è indreçât daspò la presentazion incrosade di mozions e ordins dal dì. Ae fin, Tondo al à declarât che «se no si fasarà chê sot tiere, o lavorarìn almancul par une soluzion parziâl sot tiere. Se chest nol sarà pussibil, o cjaparìn lis nestris responsabilitâts e o lavorarìn par miorâ la soluzion par aiar, e dut câs par fâ in mût che la eventuâl linie si realizi su as viaris za esistents».


c: text/html

text:
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il sodalizi jenfri la Volkshochschule (VHS) carinziane e la Universitât Popolâr di Udin.
◆ La figure di Beate e je stade laudade intant de assemblee dai socis za fa pôcs dîs, pe passion continue di ducj chescj agns, simpri dutun cu la grande dedizion e cul stamp inovatîf a pet dai mudaments sociâi. Par vie di chest impegn, la VHS carinziane e je stade marcade tant che pont di riferiment de associazion di dutis lis VHS austriachis.
◆ Viodìn prin di dut ce che a son lis VHS. La prime e nassè in Gjermanie intal 1844 sul stamp dal pareli istitût olandês, e in Austrie si scomençà intal 1887. Si trate di une istituzion che si cjatile soredut intal mont todesc e scandinâf e e funzionà di un continui, ancje intant de vuere e ancje inte DDR. A son istituzions che a van daûr dal sproc “life-long learning”, che al marche ancje culì tantis associazions (Universitâts de Tierce Etât, Popolârs, des Libaris Etâts e v.i.). La diference principâl cu lis nestris e je che lis VHS a son ricognossudis dal stât e – ancje se no son part dal sisteme scolastic – i diplomis a valin intal mont dal lavôr, pes domandis di residence o citadinance pai forescj di cualsisei divignince, che cun di fat lis VHS a àn deleghe par meti sù par lôr i cors cu la finalitât di vê la residence. A son pardabon “popolârs” par vie che a son viertis a ducj e cun di plui a àn finanziaments dal Stât o dal Land di riferiment par judâ la formazion dai mancul abenâts.
◆ Ben clâr che i cors, che a cjapin dentri ducj i rams des cognossincis, a previodin une frecuence minime par podê vê la certificazion finâl, ma no coventin esams.
◆ Propit su chest implant si incalme la figure di Beate Gfrerer, che e à studiât talian e rus e che intai ultins dîs agns e à fat jevâ il numar dai colaboradôrs di 40 a 80, e il numar dai cors di 2500 a 3500 ad an. La profierte e je permanente e e cjape dentri ancje progjets di formazion di base par int cun dificoltâts di aprendiment o che e stente inte leture e scriture, la formazion pal oblic scolastic, il disvilup cuntun voli al mont feminin, la saponte psicologjiche par zovins e frutats in berdeis. Su chest, o marchi che la VHS e puarte indevant doi centris par zovins a Clanfurt.
◆ Naturâl che la pandemie e à causionât cetancj problemis, ma la intraprendence di cheste femine no à mai molât e jê e à subit metût adun cors online, ben cussiente che chest nol varès rimplaçât la socializazion, principi di fonde des VHS, ma che al varès dut câs judât la integrazion sociâl dai oltrans e des personis cun dificoltâts. In graciis de alfabetizazion informatiche – indreçament simpri presint intes VHS – che si à podût vê, massime par chei madurots, midiant di une unitât mobile che e zirave sul teritori, si àn podût inviâ cors online in 32 comuns.
◆ Un altri teme che i sta a cûr ae Gfrerer al è dal sigûr chel de autodeterminazion des feminis, che si met in vore soredut midiant de formazion e de istruzion.
◆ Altris cantins che i son cjars a son la tutele dal ambient, i mudaments dal clime e v.i., che a fasin part dal program futûr de VHS carinziane, simpri plui indreçade ancje ai zovins, daûr dal gnûf sproc “VHS for future”. Cun di fat, jê stesse e pant che bisugne garantî ai zovins un divignî che al vali la pene di jessi vivût, e par chest si à di scomençâ propit des realtâts locâls.
◆ E juste apont su la fonde di chestis peraulis, buine fortune pal avignî a Beate Gfrerer e a dute la sô scuadre. ❚
La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il sodalizi jenfri la Volkshochschule (VHS) carinziane e la Universitât Popolâr di Udin.

robotstxt: allowed

filter: keep


text:
Solomberc
Tal 1196, il vescul di Concuardie Romul al dave in man a Almerì dai sovrans di Cjistielgnûf la ultimazion dal cjistiel di Sonemberg (Solomberc), investintlu di metât dal feut, ma tal secul daspò a risultin feudataris che salacor a vignivin de Carinzie che a cuistarin di chel sît il lôr predicât. Po dopo al fo dai siôrs di Flavuigne e di chescj, tal 1384, al passà par simpri ai siôrs di Spilimberc. Il complès al pant ad implen l’abandon di secui ma al conserve ancjemò un so atrat particolâr, incressût de posizion dominante sul çuc dal cuel e dal fat di jessi logât intun contest di paisaç di grant respîr, leantsi ben ae etimologjie dal non che al vûl dî "cjistiel lusint", propit parcè che al è in batude di soreli di buinore fin sere. In plui di bocons de cente di difese, cun paraments di mûr fats cun pieris scuadradis cun cure e cometudis tra di lôr, si pues ancjemò viodi un toc de torate, caraterizade dal spazi interni une vore strent ma cun muris gruessis cirche un metri e mieç.


text:
Vilalte
Il cjistiel, documentât za sul principi dal secul XIII e che al jere dai siôrs dal puest, al fo dispès sît di grancj combatiments sei pe posizion strategjiche, sei pe malcuietece dai siei feudataris. Nol è un câs che vie pal Tresinte, al sedi stât sdrumât e tornât a fâ plui voltis.
Dal 1453 Torre-Valsassina, famee lombarde contrarie ai Visconti lu ve in feut daspò di sei stade batude dai siei antagoniscj. I Torians a slargjarin une vore il cjistiel, massime cu la costruzion de grande ale dal rinassiment poiade intor dal turion vieri. Il complès, dut câs, nol à pierdût la sô forme origjinarie di opare fuarteçade, cu la tor alte, lis centis merladis a la ghibeline, il puint jevadôr, lis tantis bucheris. La atmosfere atrative di "nît di sparvâi vieris" e à une conferme tal fat che dentri dai siei mûrs al vivè Lucio della Torre, decapitât dal 1723 pes sôs impresis cruentis.
Dal 1453 Torre-Valsassina, famee lombarde contrarie ai Visconti lu ve in feut daspò di sei stade batude dai siei antagoniscj. I Torians a slargjarin une vore il cjistiel, massime cu la costruzion de grande ale dal rinassiment poiade intor dal turion vieri. Il complès, dut câs, nol à pierdût la sô forme origjinarie di opare fuarteçade, cu la tor alte, lis centis merladis a la ghibeline, il puint jevadôr, lis tantis bucheris. La atmosfere atrative di "nît di sparvâi vieris" e à une conferme tal fat che dentri dai siei mûrs al vivè Lucio della Torre, decapitât dal 1723 pes sôs impresis cruentis.


text:
15 liniis che insiemi a metin dongje secui di musiche, di orient a ocident, de antighe polifonie medievâl ae contemporanie, dut creât, ornât, assorbît, riscrit, rivelât de vene cence fin di Glauco Venier. No dome pianoforte, in cheste opare origjinâl, ma ancje sistris, percussions africanis, cjampanis, gongs e inmò sore, lis oparis di Giorgio Celiberti e Henry Bertoia, altris doi artiscj furlans. Lis crôs metalichis dal prin e i açalins dal secont, sunâts tant che a fossin struments musicâi, cu lis lôr risonancis a jentrin in intese perfete cu lis vibrazions des cuardis batudis dal piano. Art e nature, storie e atualitât, miniaturis. Dut tai dêts di Glauco, mestri des armoniis plui insolitis e evocativis, poete di melodiis gran scontadis e tal stes timp cetant gjoldibilis, ae massime potence.
Dut al tache cuntun sunôr di sistris, viertidure di Ritual, un toc caraterizât di acuardis sospindûts, che di volte in volte si fasin plui insistents a partî di lungjis polsis, cjamadis di significâts. Daspò al ven Tiziano’s painting, in memorie dal pitôr umanist, a traviers di une melodie delicade, vierte aes rispuestis des cjampanis. Bizantine icon, Serenity, Abstractio, Prayer, Madiba, a son chescj i tocs firmâts di Glauco cu la sô istintualitât ritmiche perfete, trasformadore di atmosferis intimis, e de sô alte cjantabilitât, di une dolcece infinide. No mancjin lis rivisitazions di altris autôrs, tant che Gunam di Alessandra Franco, une des plui bielis vôs dal jazz talian, Asian Song di Gurdjeff e De Hartmann, Krunk di Mansurian, fin a Ce jour de l’an di Dufay, compositôr simbul dal Rinassiment flamant. Un disc preziôs, di scoltâ e di tornâ a scoltâ, cence fin. ❚
✒ Al.Sc.
Il Disc Miniaturis............
15 liniis che insiemi a metin dongje secui di musiche, di orient a ocident, de antighe polifonie medievâl ae contemporanie, dut creât, ornât, assorbît, riscrit, rivelât de vene cence fin di Glauco Venier. No dome pianoforte, in cheste opare origjinâl, ma ancje sistris, percussions africanis, cjampanis, gongs e inmò sore, lis oparis di Giorgio Celiberti e Henry Bertoia, altris doi artiscj furlans. Lis crôs metalichis dal prin e i açalins dal secont, sunâts tant che a fossin struments musicâi, cu lis lôr risonancis a jentrin in intese perfete cu lis vibrazions des cuardis batudis dal piano. Art e nature, storie e atualitât, miniaturis. Dut tai dêts di Glauco, mestri des armoniis plui insolitis e evocativis, poete di melodiis gran scontadis e tal stes timp cetant gjoldibilis, ae massime potence.


text:
IL FI DAL BRAMIN
Tal inombrî de cjase, su la rive insoreglade dal flum insiorade di barcjis, tal fresc dal bosc di Sal, dal figâr, al cressè Siddharta, il biel fi dal Bramin, il zovin falcuç, adun cul so amì Govinda, tant che lui fi di un bramin. Su la spuinde da la aghe, tal nadâ, tes abluzions, tai sacrificis ai dius il soreli i lustrave lis spalis lusintis. Ombris a passavin tai siei voi scûrs jenfri la boschete dal mango, vie pai siei mateçs di frut, al cjant di sô mari, tai sacrificis rituâi, aes lezions dal pari, cussì savi, tal cjacarâsi dai savints. Bielzà di un pôc in ca Siddahrta si jere tirât dongje al fevelâ dai plui studiâts, preparantsi cun Govinda a la art oratorie e biel ancje al esercizi de osservazion, de concentrazion in se stes. Al saveve bielzà il sunsûr delicât dal Om, peraule des peraulis che lui al rivave a metise tal profont pronunziantle cidin intant che al inspirave, soflantle fûr, simpri cidin, cuant che al espirave, cun dute la anime adun e il cerneli tocjât di chê lûs che e stralûs di un spirt sflandorôs. Bielzà al saveve, tal so dentri plui font, ricognossi l’Atman, eterni, dut e simpri adun cu la unitât dal mont.
Il cûr di so pari si slargjave di gjonde par chest fi cussì sveât, cetant bramôs di cognossince; al jere un gran savint, ce che al viodeve vignî sù al jere un vêr sacerdot, un princip dai bramins.
La sodisfazion e jemplave il pet di sô mari dutis lis voltis che jê lu viodeve cjaminâ, lu cucave a sentâsi e a jevâsi impins: Siddahrta il fuart, cussì biel, che al leve vie cul so pas elegant, che le saludave cun cetant rispiet.
L’amôr al moveve il cûr des fiis plui zovinis dai bramins a pene che lui, Siddharta, te sô figure elegante, al passave pes stradis de citât cul cerneli alt e siei voi di re.
Ma plui di ducj chei altris lu amave il so amì Govinda, il fi dal bramin. ❚
(Traduzion di Maurizio Mattiuzza)
________________________
Il libri e l’autôr
A son pôcs i romançs che a finissin sot de etichete “di formazion” che a son innomenâts tant che il Siddharta, di Herman Hesse. E pûr il libri al è dal 1922, ancje se al è stât discuviert plui tart, tal ’46, dopo il Nobel vinçût dal autôr, e soredut tai agns ’60 e ’70, cuant che la spiritualitât e la vie pal pacifisim a jerin lis fondis dai moviments dai zovins. Il segret di un sucès di cheste fate al sta propit inte recipe dai siei ingredients: regjistris epics e lirics dongje di revocs di spiritualitât e ricercje dal ecuilibri, ambientazion orientâl intune trame che no sparagne i moments di emozion intense e di meditazion. Cui che al va cirint il sô jessi e la sô identitât lontan di convenzions e di regulis, al cjate rispueste a domandis che prin nol rivave nancje a formulâ. Un libri che forsit al fasarès ben a tancj, in dì di vuê, simpri sustâts e plens di rabie. E pensâ che se a 15 agns no i si fos incjastrade la pistole, il “Buddha” di Hesse, la vie pe pâs no le varès mai cjatade. ❚
_______________________
Il tradutôr
Maurizio Mattiuzza, poete e scritôr, e je une des vôs plui significativis de leterature furlane di vuê. Nassût intal 1965 dongje Zurigo, in Svuizare, dal 1976 al è a stâ in Friûl. Atîf de fin dai agns ’80 cun diviersis racueltis di viers, al è stât cofondadôr dal moviment poetic dai Trastolons, autôrs de racuelte Tons Trastolons e dal audiolibri Tananai. Al à unît i siei tescj aes musichis di Lino Straulino pal album Tiere nere e tantis altris cjançons. Tra peraulis e musiche al à lavorât po dopo cun Renzo Stefanutti e la band dai Luna e un Quarto che cun chê al à publicât Vuê e je sabide di sere, une balade dedicade al boxadôr furlan Primo Carnera. Il so ultin libri, la Donna del chiosco sul Po, za premi Colline di Torino, al fâs part de tercine finaliste dal premio Mario Soldati. Al è stât voltât par inglês, sloven, grêc e altris lenghis europeanis. Diretôr artistic de sezion leterature di Suns Europe, al è un dai autôrs di La notte che il Friuli venne giù, libri dedicât ai dîs dal Mai ’76, burît fûr di pôc. ❚
✒ par cure di Raffaele Serafini e Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Vinars ai 09 di Otubar a Sant Vît di Feagne e je stade ricuardade la figure di pre Pauli Varut a 30 agns de muart.
Novembar al è il mês dai muarts e ancje noaltris o ricuardìn pre Pauli, ma cun lui ancje ducj chei altris amîs che nus àn lassâts masse adore.
In chest Olme pre Toni lu nomene fasint riferiment al rapuart dai predis in chest e in chel altri mont cu lis lôr comunitâts.
(redazion)
***
La domenie dal bon pastôr mi puarte cul pinsîr ai tancj, masse predis che a son muarts in chescj ultins agns e timps. Il pastôr al è un pont di riferiment pe sô comunitât. Par chel bisugne augurâsi che il predi al coroni une vite virtuose cuntune muart esemplâr.
Mi riferìs al mût di frontâ il mâl e la muart e al testament, chel vêr, là che si viôt trop che il predi al lasse e a di cui che lu lasse. Se al sint la paternitât spirtuâl o se e à plui fuarce la leç ancestrâl dal sanc.
Ma al è impuartant ancje il lûc che il predi al distine di jessi metût pe polse definitive. Une sielte che e palese se il predi al à veramentri sposade la sô comunitât o se invezit al jere dome un vedran in trasfierte. O ài tal cûr la delusion di tantis comunitâts che a àn viodût il lôr plevan a partî come un forest dopo agnorums di vite e di vitis insieme e la comozion di altris pal lôr predi che al varès spietât cun lôr il grant moment.
O ài ancje cualchi câs concret. Come la rabie de int di Vençon cuant che i parincj a son vignûts a puartânus vie il nestri bonsignôr Faustin Lucardi, copât dai todescs fûr dal domo. Il câs dal siôr Santul di Çurçuvint, pre Vigji Zuliani, che al à volût jessi metût tal mieç dal cimitieri, là che ducj a podevin pescjâlu. Ancje pre Leon Quagliaro, dopo 58 agns di fadie e sudôrs, al continue a tignî unîts e cuiets i siei parochians di Montenars. Pre Pauli Varut, nestri grant amì robât a 43 agns, al à volût fâ lis robis come cu va. Stant che di vîf al veve vivût a Vasinis, di muart al à volût stâ cun chei di Bordan. Di fat al è metût come une glogje a ricuardâur a lis paveis e ai avons di Bordan che “la fede e je la robe plui impuartante da la vite”.
Pre Laurinç Milani al è jentrât come priôr di Barbiane ai 6 di dicembar dal 1954. Tal indoman al è dismontât de mont par lâ in comun a comprâsi il toc de sepulture intal lûc che lu vevin confinât e che la int e va ancjemò in pelegrinagjo. Ogni tant o voi cul pinsîr tal cimitieri di Rualp, là che, biel jentrant de bande di Val, e je la puare lapide di un grant predi, pre Zuan Sala, muart dal 1896, unic pastôr restât a vuardeâ un trop bandonât di ducj.
Simpri in Cjargne, mi visi di un predi muart sul scomençâ de mê cariere. Al jere scjaldinôs e la int e spietave che si paràs in sacristie par intissiâlu. Cussì al saltave fûr e al faseve il fisc. Un an, la dì de Cinise, viodint la glesie miege vueide, al à berlât: “Diu vueli che chei che chest an no son a cjapâ la cinise, entri un an a sedin in cinise!”. Fatalitât o volê di Diu, nancje un mês dopo, tornant dal funerâl di un so compagn in Furlanie, al è restât sul asfalt tun brut incident. La int i à displasût ma no masse. Cuant che però a àn viert il testament e a àn let che al voleve jessi soterât tal lôr cimitieri, i zovins a àn fermade la carete funebre dapît de mont e lu àn puartât a spale par oris fint in glesie. E àn capît che la lenghe e diseve une robe e il cûr un’altre.
Jo no sai là che la muart mi brincarà ni cuant. O sai però che a àn di metimi là che in chel moment o sarai pastôr. Cussì, dopo di vê compagnade la mê int tal lûc de veretât, o tornarai piore ancje jo, par spartî cun lôr il stes misteri e la stesse sperance, tune solidarietât sponsâl in vite e in muart. Par che la muart no dividi ce che la vite e à unît.
OLMIS, vol. IV, 09.05.1998
pre Antoni Beline
IL FERÂL. in vite e in muart............
Vinars ai 09 di Otubar a Sant Vît di Feagne e je stade ricuardade la figure di pre Pauli Varut a 30 agns de muart.


text:
“Il prin obietîf e je la lenghe, fâ incressi la sô cognossince, il numar dai fruts, fantacins e zovins che le fevelin. Si che duncje, o sburtarìn ancjemò di plui par lavorâ tes scuelis dal oblic e tes superiôrs, dulà che o sin bielzà impegnâts cul progjet Clil”.
Cussì il gnûf president de Societât Filologjiche Furlane, Federico Vicario, al met a clâr i ponts di fonde dal so program, che al cjamine sì sul troi segnât tai ultins agns cu la presidence di Lorenzo Pelizzo (al à vuidade la Filologjiche par 12 agns, dal 2001 al 2013), ma cul intindiment di segnâ ancjemò plui in sot l’agâr dal impegn par rinfuarcî l’ûs de marilenghe e une presince vive de culture furlane.
Vicario, 47 agns docent di linguistiche gjenerâl e romanze ae Universitât di Udin, al è stât elet ae presidence dal Consei gjenerâl ai 12 di avrîl stât, rivânt cussì ae vuide de Socie dopo vê lavorât par tancj agns te Filologjiche e jessi stât vice president.
Tra lis ativitâts che i stan une vore a cûr, l’impegn pe formazion dai insegnants che a son bielzà in servizi e che a stan lavorant tes scuelis dopo che cumò il furlan al è deventât materie curicolâr. “Cun 550 di lôr – al conte – o sin bielzà impegnâts pe didatiche e cun cors su storie, tradizions, musiche e linguistiche. O varìn di continuâ su chest troi”. Cun di plui, “o ai bielzà in calendari di incuintrâmi cui dirigjents scolastics des scuelis superiôrs, par meti in cantîr azions di informazion su la lenghe e lâ indevant cui progjets caraterizâts dal sisteme Clil.
Restant te suaze dal sisteme scolastic, Vicario al è determinât a fâ in maniere che la Biblioteche sociâl de Filologjiche, che à il ricognossiment de Regjon, e deventi simpri plui un imprest doprât des scuelis e frecuentât dai students. “Si à di savê che e je a servizi dal sisteme scolastic, cui siei 25 mil volums e di chescj 750 dedicâts tal specific ae scuele, ancje cun Dvd. In zonte, o ricuardi il diari Olmis, che in curt o presentarin la diesime cuinte edizion, distribuît a gratis in 20 copiis tes scuelis”.
Insieme a dut chest, il president al ricuarde la vore de Filologjiche cui cors pratics in convenzion cu la Arlef che si fasin in 24 Comuns, i rapuarts che a van indevant cu lis Pro Loco, i Comuns, “e che son rapuarts impuartants” e une ativitât che si slargje a condividi batais cun altris istituzions. Come chê in cors par fâ in mût che il materiâl dal Archivi di Stât di Pordenon, e no tant a lunc ancje chel di Udin, nol vegni puartât a Mestre, stant che i edificis dulà che a son conservâts, no son a norme di leç. “O vin aprovade une mozion in assemblee – al spieghe Vicario – e o vin vût ancje di resint une riunion cu la diretore dal Archivi di Stât di Udin, par studiâ lis soluzions”.
Altri cantin su la scrivanie dal president, chel dai rapuarts cu la Regjon. “Ae istituzion – al precise il president – o domandìn di jessi valutâts pe nestre opare di promozion e valorizazion de lenghe e de culture furlanis. Cun di plui, di jessi metûts tes condizions di colaborâ cu la stesse Regjon. Nô cumò o vin une convenzion cun la Arlef, ma si podarès fâ cetant di plui”. In cont a chest, al ricuarde i 3 mil socis de Filologjiche, la presince sul teritori cun cuatri lûcs, oltri al Palaç Mantica di Udin, il sît di Tumieç, Pordenon e Gurize, une presince costant sul teritori cui fiduciaris. Duncje une struture di podê sfrutâ lavorant insieme pe promozion de lenghe e culture. “O vin di ricuardâ ancje – al dîs – che o sin l’unic istitût culturâl de regjon a jessi ricognossût dal ministeri pai Bens culturâi”.
No par ultin, il so pinsîrs al è ai finanziaments. “Pal 2013 la Regjon nus da 150 mil euros, 80 mil di mancul dal an passât e che nus conventin par paiâ la struture e i dipendents, che a son 6, il diretôr e 5 impiegadis. In gracie des convenzions o paìn i lavôrs che si fasin, ma no la struture e duncje – al va indevant Vicario – o speraressin che la aministrazion regjonâl e sostegnìs i coscj struturâi”.
In curt, al siere Vicario, “une presidence in continuitât cul passât, ma in progression. O soi fiduciôs che si rivi a traviersâ ancje chest moment par ducj dificil e o invidarìn la presidente de Regjon e l’assessôr ae Culture par che nus vegnin a cognossi di dongje e par che nus judichin pe vore che o fasìn”.
✒ Antonella Lanfrit
Federico Vicario, gnûf president de Filologjiche, al presente lis sôs prioritâts pal post-Pelizzo............
“Il prin obietîf e je la lenghe, fâ incressi la sô cognossince, il numar dai fruts, fantacins e zovins che le fevelin. Si che duncje, o sburtarìn ancjemò di plui par lavorâ tes scuelis dal oblic e tes superiôrs, dulà che o sin bielzà impegnâts cul progjet Clil”.


text:
Vie pal Invier no dome i abitants di Udin e Pordenon a àn scugnût convivi cul incuinament dal aiar che al diven dal trafic, dal riscjaldament des cjasis e des emissions des industriis. Ancje in Slovenie il probleme al esist, massime te aree de capitâl Lubiane e des citâts di Ptuj e Maribor. Come ca di nô, il limit de concentrazion des particelis PM10 al è di 50 micrograms par metri cubic; al plui, chest limit al pues jessi scjavaçât dome 35 dîs intun an.
ARSO_ A tignî di voli dì par dì la cualitât dal aiar che a respirin i slovens e je la Arso (Agencija Republike Slovenije za okolje, vâl a dî “Agjenzie de Republiche di Slovenie pal ambient”): cheste agjenzie e dipent dal ministeri dal Ambient, che cumò tal guvier di Borut Pahor al è vuidât di Roko Žarnić. La Arso (www.arso.gov.si) e à di stâ daûr a dut ce che al rivuarde la nature in Slovenie, tratant di timp atmosferic, di aghis, dai efiets des ativitâts umanis sul ambient, li che magari cussì no un spazi impuartant al ven cjapât dal incuinament.
LUBIANE_ Sul sît internet dal Comun di Lubiane e je une pagjine simpri inzornade dedicade di pueste ae cualitât dal aiar, li che si cjatin i valôrs regjistrâts des centralinis metudis tal centri e in perifarie: ogni dì, cun dâts gnûfs ore par ore, si puedin viodi sei la temperature che la percentuâl di umiditât e la fuarce dal aiar, ma soredut lis cuantitâts par metri cubic dai incuinants dal aiar come PM10, la anidride di solfar (SO²) e il benzene. Stant aes rilevazions dal 2009, tal comun di Lubiane a son stadis difondudis tal aiar 854 toneladis di anidride di solfar, un cuart di mancul rispiet al an prime. Simpri tal 2009, a son finidis tal aiar de capitâl doi milions 75 mil toneladis di anidride carboniche, pôc mancul rispiet al 2008: un tierç di chestis emissions al è stât par vie dal trafic e il 8 par cent pe industrie.
MARIBOR_ La cualitât dal aiar e je un tic piês tal cjâflûc de Stirie slovene. Ancje culì tal sît internet dal Comun si puedin viodi i valôrs dai incuinants dal aiar: dome tal Dicembar dal an passât, par esempli, tal centri de citât par vot dîs (dai 17 ai 20 e dai 28 ai 31) la cuantitât di PM10 e je stade parsore dal limit di leç.
STUDI_ Stant a un studi presentât in ocasion de conference sul clime che si è tignude ae fin dal 2009 a Copenhagen, tignint cont di diviers valôrs peâts aes emissions di anidride carboniche, ae cualitât dal aiar e de aghe in gjenerâl, al consum de energjie e al ricicli dai refudons, su 30 capitâls europeanis metudis sot esam, Lubiane e à sierât al puest numar 19; prime la capitâl danese, ultime Kiev. Un risultât discret par Lubiane, stant che secont chest studi la cuantitât di PM10, plui alte vie pal Invier (parfin il 70 o ancje il 100 par cent di plui te Slovenie interne rispiet al Istât), in dut il paîs tai ultins 9 agns e je lade al mancul.
ALESSIO POTOCCO
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Cheste e je la storie di un amôr. Ma no propite, tecnicamentri, di un amôr. Disin, miôr, che e je la storie di un incuintri tra dôs animis. Spirts. Entitâts. Ce che volês, o sai ben jo ce che ai voie di dî. Ma no dome, e je ancje la storie di un incuintri di cuarps, di mans, di peraulis – masse pocjis, forsit.
La mê storie, a dî il vêr, no ai nancje tante voie di contâle. Si podarès dî che a son afârs mei. Però une robe ai voie di condividile cun voaltris: jo par lui o levi mate. Ma mate propite, eh! Al pont che in altris timps mi varessin metude dentri ta une struture apueste, par fâmi “vuarî” – cul risultât di rindimi plui mate, bessole e triste. Robis che a sucedevin. Jo, a dî il vêr, ai simpri vût dificoltât a figurâmi un amôr cussì: plen, fuart, che no si pues resisti, e intal stes timp vueit tal sens di no rivâ a compiment, fermât par un pêl. Insome, o jeri ossessionade. Se o jeri cjase di bessole, jo o disevi a vôs alte il so non, lu pronunziavi cjantant e berlant come se al fos une preiere, lu preavi come che si pree cualchidun che nol è ma che tu âs bisugne di vê dongje. Jo o pituravi il so non sui sfueuts che o cjatavi ator e dopo o sielzevi i colôrs plui juscj par chê o chê altre letare, stant aes carateristichis che o amavi di lui. Colôr blu scûr come la sô ruviditât. Zâl come il soreli che al scjalde i vues e il cûr. Vert clâr come lis fueiutis dai arbui che in Vierte a businin “Soi cà! Cjale cemût che soi verde, piçule, tenare e plene di voie di deventâ grande! Cjale ce voie di vivi che o ai!”. E neri. Neri come il gno cidinôr.
Sì, parcè che jo o savevi che nol jere just il fat di viodisi di scuindon, di gnot, come mats intal bosc, a balâ sul prât ai sunôrs di une musiche invisibile, intal cidin e intal scûr. O savevi benissim che nol jere just, che il gno amôr mat lui lu condivideve, forsit, a sô mût, ma nol tabaiave di bessôl e nol tabaiave cun nissun e nol piturave sfueuts e nol stave distirât sul jet a cjalâ fûr dal barcon, e nol vaive e nol berlave e al sameave simpri cussì bon di fâ fente di nuie. Dome une volte o sin rivâts a amâsi, come intune specie di sium. No mi soi mai sintude cussì vive. L’ironie e je che subit dopo soi muarte. Tecnicamentri, copade. Il gno om al jere gjelôs, nus a viodûts, nol è rivât a tignisi. Robis che a sucedin.
di Margarite Cogôi
#800


text:
Atents, atents, staitmi a sintî
a la notizie che us ai di dî:
al è nassût il Salvadôr,
la stele gnove di grant sflandôr.
Secui e secui lu àn spietât,
rês e sapients lu àn suspirât,
ma tune stale al è nassût:
di jessi puar al à sielzût.
Metìnsi alore a cjaminâ,
fint a Betlem o vin di lâ;
oh fortunâts, se lu cirìn:
Lui al è dongje lu cjatarìn.
In ogni puar lu incuintrarìn,
se o varìn fede lu viodarìn;
fradis, al nas nestri Signôr
cuant che tune anime al nas l’amôr.
Bon Nadâl e Bon An da la Redazion da La Patrie dal Friûl
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
La pagjine Facebook de Patrie e je un imprest par difondi il gjornâl, ma ancje par incuintrâ e dialogâ cui letôrs e cu la int che e baline pal social network. E cussì al capite di cjatâ cualchi realtât interessante…
––
Al jere di un pôc che ator pal Muselibri, cussì i furlans a clamin Facebook, no jerin novitâts in marilenghe e duncje no vevin masse ce contâ in cheste nestre rubriche. Di un pâr di mês però al è saltât fûr un… lemure furlan, il testimonial de pagjine Intant cuietiti. Il lemure al è un simpatic animalut, che al è deventât famôs soredut cul cine di animazion Madagascar e cumò al è protagonist di frasis e proverbis furlans su cheste pagjine che e à vût une grande incressite in pôc timp: cumò plui di 14.000 like (i “mi piace”). Ma cui isal chel che i à insegnât il furlan? Viodìn cui che al è daûr di cheste pagjine.
––
Mandi, fantatis! Cui isal il paron dal lemure?
Il lemure al è indipendent e plen di sapience, noaltris che di Mai lu judìn a doprâ la sô pagjine o sin Martina e Sandra.
––
Parcè vêso metût propit chel animalut, e cemût ise vignude fûr la idee dal titul «Intant Cuietiti»?
Une dì Sandra e à publicade la foto dal lemure cun scrit «intant cuietiti» sul sô profîl e subit al è stât un grant sucès di condivisions! Cussì e je nassude la idee de pagjine, di creâ une grafiche e di domandâ il contribût dai letôrs, graciis a Martina che e fâs cheste robe par lavôr!
Disìn che «intant cuietiti» al è ispirât al inglês «keep calm… and carry on»: par chest, o vin metût «and» par inglês prime dai sugjeriments dal lemure!
––
La idee e je di fâ dî al vuestri personaç frasutis par furlan, duncje. Di dulà vegnino?
Lis primis frasutis lis vin metudis nô, dopo cuant che o vin domandât ai letôrs di partecipâ – come che si diseve prime – o vin subit ricevût un grum di sugjeriments! O cirìn simpri di rispuindi a ducj e di publicâ dutis li frasis: la liste e je ancjemò lungje e par viodi le frase mandade tocje vê un pocje di pazience, ma cheste colaborazion e je fondamentâl pe pagjine e o ringraciìn ducj chei che nus continuin a mandâ la lôr!
––
Cemût si disial “lemure” par furlan, si sêso fatis la domande?
O vin idee che il lemure no somee che al sedi une bestie masse tipiche da nestris zonis tant di vê un non par furlan! Il nestri lemure, Bepi pai amis, al è clamât ancje cul so non par intîr: Intant Cuietiti.
––
Bon, us al dîs jo: mi an spiât che si dîs “lemur”, come il leon o la pantere, che a esistin par furlan ancje se sul ôr dal Tiliment no ju vin mai viodûts.
Ma tornant a nô… Cuale ise stade la imagjin plui di sucès? E ce plasial di plui ai letôrs in gjenerâl?
Cualchi volte o metìn une imagjin divierse dal solit, simpri cui sugjeriments dai letôrs, cuant che il mût di dî si compagne miôr cuntune espression dal lemure che cul solit «intant cuietiti». Chestis “vignetis” a àn simpri sucès!
––
O doprais il furlan, ma cun cualchi erorut. Ce pensaiso dal insegnament dal furlan a scuele? Us plasaressial savêlu scrivi ben?
Studiâ une lenghe in plui al è simpri ben, l’impuartant al è studiâ no dome il furlan ma ancje ben il talian e une lenghe foreste! Cuant che la pagjine e je cressude o vin scomençât a controlâ di plui la scriture des frasis che o metevin o che nus mandavin i letôrs: cualchi erorut al sarà ancjemò, ma o vin di ringraciâ Bepi che nus int fâs imparâ une ogni dì!
––
Cuant che si à un grant sucès cussì a colp, o varês sigûr di contâ cualchi fatarel curiôs… E vêso progjets futûrs?
No vin un fatarel curiôs in particolâr, ma e je stade propit une sorprese viodi cressi la pagjine a cheste velocitât e nus à capitât cualchidun che nus à tabaiât di Intant Cuietiti cence savê che o jerin nô daur dal simpatic lemur!
Cualchi idee di piçul progjet le vin, e sperìn di podê condividile prest cui fan!
––
Seguîso altris pagjinis furlanis su Facebook? Cualis sono lis miôr?
Sì, in plui che la vuestre pagjine o vin tra i preferîts di Intant Cuietiti ancje Felici ma Furlans, Average Furlan Guy e la comunitât Sei di san zorz se… gjestide simpri di Sandra.
––
Secont voaltris, Facebook e i social puedino judâ lis piçulis lenghis?
I social nus dan la oportunitât di creâ une comunitât di personis cun cualchi interès cence limits gjeografics o di altri stamp: cu la nestre pagjine o vin viodût partecipazion di bande ancje di cualchidun che il furlan no lu scrîf, no lu fevele o cualchi volte no lu cognòs propit! Nus àn domandât di meti la traduzion par talian par podê imparâ e capî cheste sapience furlane…
Daspò a son i furlans che a vivin lontan, e nus capite cualchidun che al comente une frase che nol sint di tancj agns e che i ricuarde magari un nono… Di sigûr i social puedin jessi un canâl par tignî vîf e par fâ cressi l’interès pes piçulis lenghis e dut ce che a rapresentin. ❚
✒ Dree Venier
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
Patrie pierdude
Cence dubi il teme de Autonomie al è un dai plui ricorents ta cheste campagne eletorâl (o rimandi a chest proposit al post sul Gri miracolât, par esempli).
Dut câs, par aprofondî l'argoment, e cole juste la serade di vinars ai 15 di Fevrâr, aes 8 e mieze di sere, li dai Colonos di Vilecjaze di Listize dulà che moderâts di Dree Valcic, diretôr da La Patrie dal Friûl (che e anuncie une sorprese... fracait chi) a intervignaran William Cisilino, Gianfranco Ellero e Omar Monestier.
Une anticipazion de serade si le cjate sul sît dai Colonos e che us ripropon chi sot.
«A cincuante agns da la jentrade in vigôr dal Statût Speciâl da la Regjon Friûl-VJ, pal Friûl a son tantis lis cuestions restadis ancjemò viertis, o parfin deventadis plui fuartis pai ultins procès dal neocentralisim statâl e ancje european. Al è impuartant capî parcè che a son vignudis al mancul lis condizions di une cussience autonomiste fuarte di caratar popolâr e su cemût che si podedi tornâ a sveâle. Cjapant la idee dal libri “Sorestants e sotans. Intervista sul Friuli”, scrit a cuatri mans di William Cisilino e Gianfranco D’Aronco, un dai personaçs plui significatîfs e resistents dal autonomisim furlan, tacant dal impegn tal Moviment Popolâr furlan metût sù tal 1947, la serade e proferìs la ocasion di tornâ su lis tapis principâls di cheste grande storie, da la fin dal Votcent fin in dì di vuê. La atenzion si spostarà, sante scugne, su la atualitât par scrusignâ i mecanisims che intai ultins agns a àn disvuedât la autonomie regjonâl».
Une serade, duncje, cjamade di elements che a podaran judâ a vierzi i voi su chest argoment.
Magari cussì no, a son propit i Furlans par prins che no lu cognossin come che a varessin, inceâts des sirenis talianis che a cimiin al centralisim roman e triestin.


text:
SommarioPag. 1 Riflessions par un per cors condividût e integrât
Pag. 3 Insegnâ il furlan. Oblic o oportunitât?
Pag. 5 Lis normis di tutele de lenghe furlane tal setôr de istruzion
Pag. 7 Insegnament dal furlan - la norme "in situazion": tra regulis e plan de ufierte formative
Pag. 10 "Furlans in cifris": i dâts dal USR sul insegnament de marilenghe a scuele
Pag. 11 Leç 29/2007. I risultâts de comission valutazion de ARLeF
Pag. 14 "O impari il furlan" par iPad, il prin e-book de Filologjiche
Pag. 15 La scuele e lis lenghis
Pag. 16 Plui di 100 progjets par Mariscuele
Pag. 18 4 Lenghis 1 Regjon


text:
Fat bon dome cui vôts dal centridiestre
Ai 30 di Otubar al è stât fat bon il dissen di leç 68 che al inzorne la normative pe tutele e promozion des minorancis linguistichis furlane, slovene e todescje dal Friûl-Vignesie Julie – che la lôr presince e je ae fonde de specialitât de Regjon -, passât cui 23 sì de maiorance di centridiestre, che e à votât unide. 16 i vôts contraris des oposizions e 4 lis astensions.
Une leç che e discrimine e e divît, tant che o spieghìn tal editoriâl in prime pagjine, che e dinee al furlan la dignitât di lenghe e il dirit a une politiche linguistiche in linie cui princips europeans, imbastide cence coinvolzi cui che al lavore pe promozion de lenghe furlane, se no par sintî un parê al ultin minût, ancje chel no calcolât. Une leç fie di un assessôr triestin, Pierpaolo Roberti, che propit des pagjinis dal nestri gjornâl, tal Jugn dal an passât, intervistât daspò la notizie de sô deleghe aes minorancis linguistichis, al veve volût sigurâ i ambients furlaniscj su la condivision des domandis di tutele, legjitimis, de bande des diferentis identitâts regjonâls. «Su chest front – nus veve vût dit -, o sarai il triestin plui furlan che o vedis mai cognossût».
Pecjât che cumò i furlans si cjatin – neri su blanc – cuntune leç che ju umilie e che e umilie il furlan. Che dal 2021 e vierzarà al mecanisim dai bants tant che imprest operatîf des associazions impegnadis pe promozion e difusion de lenghe furlane (o almancul di une part – daûr di criteris pôc clârs -, comprendude la Clape di Culture “Patrie dal Friûl” che e da fûr il nestri gjornâl), daspò jessi passadis pe amission intune liste di pueste. Associazions che a saran, duncje, condanadis di fat ae inciertece e ae precarietât, butant vie esperiencis, competencis e professionalitâts maduridis in agnorums di ativitât a pro de lenghe. Velu ca un altri pas te direzion di chê “muart cuiete” dal furlan che l’assessôr, ae “Patrie”, al veve dit di volê fâi cuintri. E ducj i conseîrs regjonâi de maiorance che a àn zurât par furlan al moment dal insediament in Consei, parcè no àno viert il bec invezit di pleâsi – intune regjon autonome! – ai ordins dai partîts centrâi?! Al veve reson pre Checo Placerean, che al diseve: «Cuant che un popul nol è bon di rispietâsi, di rispietâ la sô lenghe e la sô culture, al è un popul adat par fâ il sotan di chei altris».
Pe croniche – e par tignînt memorie -, a àn votât a pro dal ddl 68 i conseîrs Diego Bernardis, Mauro Bordin, Luca Boschetti, Alberto Budai, Giuseppe Ghersinich, Antonio Lippolis, Stefano Mazzolini, Elia Miani, Ivo Moras, Simone Polesello, Alfonso Singh, Danilo Slokar, Maddalena Spagnolo, Lorenzo Tosolini e Stefano Turchet, par Lega Salvini; Franco Mattiussi e Mara Piccin, par Forza Italia; Mauro Di Bert, Edy Morandini, Giuseppe Sibau e Emanuele Zanon, par Progetto FVG/Autonomia Responsabile; Alessandro Basso e Leonardo Barberio, par Fratelli d’Italia.
16 i vôts contraris, ven a stâi chei di Sergio Bolzonello, Nicola Conficoni, Roberto Cosolini, Chiara Da Giau, Igor Gabrovec, Franco Iacop, Enzo Marsilio, Diego Moretti, Francesco Russo, Mariagrazia Santoro e Cristiano Shaurli, pal Partito Democratico; Giampaolo Bidoli e Massimo Moretuzzo, pal Pat pe Autonomie; Tiziano Centis e Simona Liguori, pai Cittadini; Furio Honsell, pal Gruppo Misto.
Si son astignûts i 4 conseîrs dal Movimento 5 Stelle: Mauro Capozzella, Ilaria Dal Zovo, Cristian Sergo e Andrea Ussai.
Infin, simpri par furnî une informazion plui trasparinte pussibile, o zontìn che al è stât une vore impiât il dibatit in Aule suntun emendament – refudât dal centridiestre – li che lis oposizions a proponevin di finanziâ a cjapitul, tant che altris orghins di informazion in lenghe furlane, “La Patrie dal Friûl”, e che invezit la maiorance e à decidût di meti a bant. Duncje, il “colp di sene”: il sucessîf ordin dal dì a sostegn da “La Patrie dal Friûl”, presentât dal Pat pe Autonomie, che Roberti al veve dât parê contrari, al è stât fat bon in gracie dai 4 vôts di Progetto FVG che a àn metût sot – pe prime volte te legjislature – il centridiestre. ❚
Erika Adami


text:
Resto:/ regjie, ripresis e montaç Remigio Romano ; coordenament e sorevision lenghistiche Gotart Mitri. - Udine : Società Filologica Friulana, 2018. - 1 DVD-Video (circa 41 min) : colore, sonoro
Anno edizione:2018
Prezzo:€ 10,00
Prezzo Soci SFF:€ 7,00
Contenuto:La produzion e conte i mudamets dal mont contadin furlan a mieç da lis vôs di David Maria Turoldo, Carlo Sgorlon, Novella Cantarutti, Elio Bartolini e Gian Paolo Gri. Tai lôr intervents, ducj a disin la lôr su la vite contadine furlane che in pôcs agns e je sparide, cjalant i aspiets antropologjics, etnografics, sociâi, religjôs e des tradizions.
Condividi
-30% per i soci
della Società Filologica Friulana
Spedizione
Le spese di spedizione (porto, imballo e bollo) sono a carico del committente. La merce viaggia a rischio dello stesso committente.


text:
O scomencìn cheste gnove anade cu lis parabulis di pre Antoni Beline.
La sô fantasie e la sôs creativitât lis viodìn ancje in chescj cuadruts. Al so voli no i scjampave nuie, il vê rumiât di un continui la Bibie i permeteve di cjalâ dut cuntun voli di fede. A imitazion di Jesù, ogni fat, esperience al deventave figure dal Ream di Diu. Un Ream che nol è lontan, che al rivarà ae fin di dut, ma che al è za presint framieç di nô (Mc 1,15).
A son piçui scrits inedits.
pre Roman Michelot
–––
Une dì o ai stentât che mai a dî messe. Mi domandavi ce che o stevi a fâ alì, cui bancs vueits e cuatri vecjutis che a pendolavin. Savint che la disperazion e je une tentazion, o ai fat ce che o soi solit fâ in chei moments: saltâ fûr. E cussì mi soi cjatât vie pe campagne, bessôl cui miei pinsîrs.
Biel cjaminant, o soi rivât denant di un cjasâl dirocât, dut fodrât di urtiis e di baraçs. Desolazion e muart di taiâlis cul curtìs. Ma no jere ni desolazion ni muart, parcè che, dal cûr dal baraçâr, al vignive fûr un cjant cussì melodiôs, cussì vîf, cussì fantasiôs che mi veve lassât instupidît. Al jere un scriç che al berghelave la sô gole di vivi.
Mi soi dit, dut mortificât: «Viôt tu ce uciel che o soi! Mi tocje propit vignî a scuele di un uciel par imparâ a vivi!».
Parcè che chel scriç, che nol veve nissun fastidi a cjantâ framieç des maseriis ancje se nissun no lu sintive, al jere cetant plui dongje di me dal Ream di Diu.
pre Antoni Beline


text:
Publicazion anuâl.
Publicât dal 1920 incà, il Strolic al va daûr de grande tradizion furlane dai lunaris. Lizêr e variât, al presente storiis curtis, riflessions e fats de vite di ogni dì.
Il teme dal Strolic Furlan pal 2022, rincurât di Dani Pagnucco, al è IIustradôrs e ilustradoris contemporanis in Friûl.
288 pagjinis di contis insioradis, in cuviertine e mês par mês, dai “colôrs da la sperance” di grafics e ilustradôrs furlans che a àn fate furtune fûr dai confins de regjon.
La cuviertine e je di Federica Pagnucco, la cuarte di cuviertine di Alessandra D’Este. I artiscj che a àn colaborât a son ancje Emanuele Bertossi, Alessandra Cimatoribus, Oriana Cocetta, Sara Colautti, Alessandro D’Osualdo, Maria Ellero, Annalisa Gasparotto, Barbara Jelenkovich, Anna Mattiuzzo, Marisa Moretti, Pietro Nicolaucich, Silvia Pignat, Luisa Tomasetig, Pia Valentinis. La introduzion artistiche e à la firme di Gabriella Bucco.
Tra i tancj colaboradôrs a son ancje i arlêfs dai cors pratics di lenghe furlane, che in tancj a scrivin te lôr varietât, e i emigrâts furlans che ogni mês nus regalin une lôr conte.
Come ogni an, al è stât realizât ancje il Lunari pal 2022, stampât cul jutori di Civibank, che al presente il stes implant iconografic dal Strolic.
Cun di plui e je stade inmaneade la mostre itinerant “Ilustradoris e ilustradôrs contemporanis in Friûl”, par cure di Gabriella Bucco e Dani Pagnucco.
La segretarie di redazion e je Elena De Sanctis (mail: formazione@filologicafriulana.it).
Il Strolic ur ven mandât a ducj i socis de Societât Filologjiche Furlane.
Si puedin ancje comprâ fassicui singui o numars vecjos (par informazions: info@filologicafriulana.it).
Dutis lis anadis dal Strolic a son stadis digjitalizadis e si puedin consultâ in rêt fracant culì: Strolic furlan in linie
ISSN: 1120-916X


text: Riunion straordenarie ai 30 di Mai pal esecutîf catalan clamât a fâ buine une norme che si propon di tutelâ lis direzions dai centris educatîfs publics dai efiets de sentence dal tribunâl superiôr di justizie de Catalogne che e impon un 25% dal orari di lezion par castilian. La cort i à dât timp al guvier catalan fintremai i 31 di Mai par che al dedi indicazions ai istitûts scolastics di meti in vore i contignûts de sentence. Dut câs, par che la norme fate buine dal esecutîf e jentri in vore, al covente ancje il vôt dal Parlament. Il guvier catalan al contave di evitâ chest passaç in gracie de gnove normative su la educazion concuardade di ERC, Junts per Catalunya, PSC e En Comú Podem – che e definìs il catalan lenghe veicolâr pal insegnament e pal acet e il castilian lenghe di ûs curicolâr – dome che il percors di aprovazion in Parlament si à blocât dopo che lis diestris spagnolistis (PP, Ciudadanos e Vox) a àn domandât ae comission des garanziis statutariis di verificâ se i contignûts dal test a son compatibii cul statût di autonomie. Al è di dî che la propueste par mendâ la leç su la educazion, cundut dal acuardi tra i partîts principâi de aree nazionalitarie e progressiste, e je stade contestade cun fuarce ancje de CUP (çampe indipendentiste) e di diviersis realtâts impegnadis pe lenghe che le calcolin un ricognossiment de fin dal sisteme scolastic catalan a imersion.


text:
A distance di 2 agns al torne su lis frecuencis di Onde Furlane il documentari «on the road» su la emigrazion furlane: «Sgarfefurlans».
Il progjet di Loris Vescovo, che tal 2007 al jere lât in Australie, Gnove Zelande, Thailandie e Cine, al jere lât in onde tal 2008 e al veve vût ancje un ricognossiment di bande de Unesco che lu veve inserît te liste dai progjets dal an internazionâl des lenghis, te sezion dal «multilinguisim e des rêts internazionâls».
Cun lunis ai 4 di Otubar, des 11 di buinore, la trasmission e je tornade a partî su lis frecuencis di Radio Onde Furlane, di dulà che Loris Vescovo, cu la colaborazion dal videomaker Marco D’Agostini e la organizazion di Pauli Cantarut, al conte lis esperiencis dai emigrants furlans che tal ultin secul a son partîts dal Friûl par lâ te Europe dal Est: 18 zornadis e sîsmil chilometris su lis stradis de Slovachie (Bratislave), de Ucraine (Svidnik, a Leopoli e Kiev), de Romanie (tra Tulcea, Greci, Bucarest, Pitesti, Campulung, Petrosani) sierant in Ongjarie (a Budapest).
«O vin regjistrât 25 intervistis» al precise il cjantautôr-condutôr «cun storiis pardabon difarentis une di chê altre: o ricuardi dome chê di Anita Elda Battigelli, nassude a Maian 95 agns indaûr, fie di muradôrs rivade in Romanie che e veve 2 agns e che e fevele inmò par furlan o chê di Elettra Virgili, invezit, zovine laureade di Udin e emigrade di pôc a Bucarest par cirî chê fortune che la Italie dai co.co.co no i garantìs».
Storiis di operaris, boscadôrs, inzegnîrs, comerciants che dilunc dal «secul curt» a son partîts de Patrie, passant pe fin dal imperi asburgjic, dôs vueris mondiâls, la fin dal comunisim… e cualchidun al è ancje tornât indaûr.
«Tes lôr storiis» al continue Loris Vescovo «o vin cjatât i problemis tipics de int che e scuen partî: il rapuart cu la gnove culture, i problemis di lenghe e integrazion, cualchidun al à vût sucès, ma al è capitât ancje che cualchidun nol vedi fortune».
Vescovo si ferme ancje su lis gnovis gjenerazions «A son une vore curiôs e tancj a doprin Internet: il grant interès però spes si compagne cu la delusion parcè che no simpri a rivin a cjatâ rispuestis di bande des istituzions e la «lôr domande di Friûl» no à simpri chê rispueste che si spietaressin. I zovins dissendents no si contentin di une cerimonie o di une cene: a àn dibisugne di contats, informazions e rapuarts concrets cu lis lôr lidrîs furlanis».
Il progjet al è realizât cul contribût di Aster Cultura – Noi Cultura e il finanziament dal Servizi Identitâts linguistichis e coregionâi tal forest de Regjon Friûl – Vignesie Julie.
Christian Romanini
ATUALITÂT – Vescul al sgarfe inmò............
A distance di 2 agns al torne su lis frecuencis di Onde Furlane il documentari «on the road» su la emigrazion furlane: «Sgarfefurlans».


text:
I grêcs antîcs, tal mês di Març, a veneravin la fieste di Dionisos, il Diu de cjoche mistiche, de Primevere che e torne a fâ vivi il mont. Un diu che al mûr e che al torne a nassi, dimostrant ogni an che il spirt de Tiere al è imortâl, e il so destin chel di tornâ simpri come un cercli là che muart e vite si dan la man. Par celebrâlu degnementri a puartavin ator pe citât, cjase par cjase, un bec. Al varès netât fûr ducj i mâi de int, cjapantju su di se. Ae fin dal percors rituâl e dolorôs, lu varessin copât, e cun lui dutis lis magagnis dal mont a saressin stadis purificadis vie. Chel bec alì lu clamavin “tragos” e la sô storie e jere, secont il non, la tragjedie. Il rît al somee jessi cuasi il stes, cun contignûts simbolics antîcs tant che l’om. Al cambie dome il timp e il nemâl: Sorinvier e il purcit. Ma i segnâi culturâi si smicjin une vore di dongje. Il purcitut comprât un an prime, cuant che al jere di lat, ae sagre marcjât di Sante Luzie – la Sante dal Solstizi di Invier, la Sante de Lûs (e no si fasevino lis cjandelis, cul gras dal purcit, une volte?) –, al ven sacrificât intune cerimonie di purificazion là che dut il paîs al devente teatri dal so maçalizi. Arlêvat come un di famee, al cjape ancje un non, “il cjacjà”. Al devente amì dai fruts, che a zuin cun lui fin cuant che al è picinin. La sô muart e je publiche, e va daûr di un rituâl precîs, simpri compagn, che al tache cul rivâ dal purcitâr e dai siei amigos, cun sacs plens di struments di martiri. E po dopo, il strissinament de bestie dal cjôt ae bree, il curtìs che al fas sanganâ e berlâ. Peât pai pîts, netât cun aghe bolint, viert e fat a tocs, la sô cjar e ven lavorade daurman, tal frêt che al fâs fumâ cuarps e cjalderiis, cu la sapience di mans che a san ce tant sâl e mindriculis cjapâ sù dai sacs par che luianiis, sanganelis, palmonariis, persuts, bafis di ardiel a podin durâ tal camarin, veglâts de vecje di cjase, la femine cu la clâf, che e varà il compit di dâ a ognidun il so, cence mai strassâ. Al finirà l’Unvier. Fin a cuarante dîs de Pasche si podarà fiscâ ce che al reste, intun pignaton di ligrie inte prime fieste di vierzidure dai cjamps. Cuant che la antighe dee Maja (di chê al ven il non talian “maiale”) e tornarà a soflâ vite su la tiere. Po dopo, fin cuant che l’ort nol tornarà a florî e lis gjalinis a fâ ûfs, ven a stâi la Pasche di Resurezion, a saran di mangjâ jerbis amaris, e sopis di magri, e renghe cence sâl.
Arduinna, la Dee dai Celtis_ In principi al pâr che a sedin stâts propit i Celtis a cjareçâ pe prime volte la cjar dal cenglarut salvadi cul sâl gjavât fûr des lôr minieris, scuvierzint la pussibilitât di conservâle par tant timp, trasformant cussì in maniere radicâl lis abitudins alimentârs dai popui: no plui copâ e mangjâ, ma copâ e meti in bande. Une rivoluzion culturâl straordenarie, che e varès modificade in maniere definitive la mentalitât dal om, simpri plui stanziâl e peât ae tiere mari, libar di no seguî plui lis mandriis, lis pioris o lis predis: simpri plui contadin duncje, e simpri mancul cjaçadôr o pastôr. Di Cracovie a Salzburg, la influence de lôr grande culture, chê di Hallstatt, e à travanade la Europe a scomençâ dal secul VIII fin al so straordenari sflandôr, tal secul VI devant di Crist, cuant che la sô egjemonie culturâl si slargjave de Sizie russe fin aes valadis dal Friûl. Pe lôr alimentazion, il purcit salvadi al jere tant impuartant che a veneravin une Dee potente e tremende, Arduinne, rapresentade in cetantis medaiis, golainis o rincjins intant che e cavalche un cenglâr: misture interessante di feminilitât e di bondance, di fuarce salvadie e di fertilitât. Cuant che il segretari dal Patriarcje di Aquilee Pauli Santonin, tal 1482, al compagne il so princip in visite ae grande Diocesi, al note – tal so diari gustôs e intrigant – l’incuintri cuntun personaç curiôs, ven a stâi la “Domina Omelia”, femine dal feudatari di Ornech in Carinzie.
Di jê, nus conte la sô bielece: zovine, tal flôr de sô etât, legre e graciose. Vistude di neri, cuntune coronute di aur sui luncs cjavei, intorteade di butui di rose e fueis di muscli. Imbambinît di tante sensualitât, il nodâr dal Patriarcje al mangje tocuts di cjar che la principesse i puarte diretementri in bocje, al bêf vin de sô tace dopo che jê e à bevût. Al somee cuasi un rituâl antîc ministrât di une sacerdotesse pagane!
Ma la robe plui curiose al è propit il fat che un cenglâr i ven daûr come che al fos un cjanut, ubidient e mugnestri.
Mode Langobarde_ I Langobarts a son stâts i prins a vê un concet di arlevament dal purcit. La dimension e restave chê dal bosc, a cjaval tra il mont dal salvadi e chel dal uman, là che i nemâi a podevin nudrîsi di foncs, lidrîs, glants e cjastinis. Purcits neris, une raze bastardide cul cenglâr, che cumò e torne di gran mode su lis taulis ancje nostranis: “pata negra”, lu clamin. Il valôr di un bosc pai Langobarts al vignive misurât in purcits! Sui contrats dal secul VIII si rive ancjemò a lei: chest toc di bosc al val trente purcits, chel altri cincuante. E par cualchi storic e je stade lôr la idee di produsi pe prime volte cuessis di cjar salade cun dut il pît: a lavin ben di peâ tal cjaval cuant che si spostavin. Une riserve straordenarie che, une volte disniçade, e podeve durâ ancje cualchi mês: particolâr no di pôc, pal popul dai cjavai!
Sant Antoni_ Il purcit di sant Antoni al è il simbul vivent de solidarietât. La fraterne dal Sant, che te Ete di Mieç e gjestive ospedâi e ripârs pai pelegrins (e cetancj te nestre Patrie: un dai plui famôs si cjatave a Sant Denêl, là che il non dal ospedâl al è ancjemò peât a cheste antighe tradizion), e veve a disposizion cualchi purcit che al podeve cjaminâ libar pal paîs: ducj i davin di mangjâ, ducj lu nudrivin come une forme di assicurazion coletive. Une musine vivente (che, tra l’atri, no par câs e à la forme dal purcit!) là che si podeve meti dentri un alc pai timps di magre, o pal forest che al podeve vê dibisugne, o pal malât che al scugnive ripiâsi a la svelte. Ancje pal mont monastic che al veve une diete principalmentri vegjetariane, la cjar dal purcit e ven dispensade come medisine pai fradis che si inmalin. Si lu lei te regule di Sant Benedet. Une volte copât, il purcit di Sant Antoni al devente riserve alimentâr di ducj chei che a àn dibisugne. Providence, sparagn, gjenerositât e une vision ecumeniche dal sociâl come une specie di tindince antighe dal popul furlan. Cence mai dismenteâsi di une grampe di ligrie ancje jenfri il dolôr. Che il cjacjà di famee si lu vai scjafoiant il marum cuntun bon tai in compagnie! ■
ANGELO FLORAMO
GRIGNEI DI STORIE. Il purcit: dal “tragos” grêc a chel furlan............
I grêcs antîcs, tal mês di Març, a veneravin la fieste di Dionisos, il Diu de cjoche mistiche, de Primevere che e torne a fâ vivi il mont. Un diu che al mûr e che al torne a nassi, dimostrant ogni an che il spirt de Tiere al è imortâl, e il so destin chel di tornâ simpri come un cercli là che muart e vite si dan la man. Par celebrâlu degnementri a puartavin ator pe citât, cjase par cjase, un bec. Al varès netât fûr ducj i mâi de int, cjapantju su di se. Ae fin dal percors rituâl e dolorôs, lu varessin copât, e cun lui dutis lis magagnis dal mont a saressin stadis purificadis vie. Chel bec alì lu clamavin “tragos” e la sô storie e jere, secont il non, la tragjedie. Il rît al somee jessi cuasi il stes, cun contignûts simbolics antîcs tant che l’om. Al cambie dome il timp e il nemâl: Sorinvier e il purcit. Ma i segnâi culturâi si smicjin une vore di dongje. Il purcitut comprât un an prime, cuant che al jere di lat, ae sagre marcjât di Sante Luzie – la Sante dal Solstizi di Invier, la Sante de Lûs (e no si fasevino lis cjandelis, cul gras dal purcit, une volte?) –, al ven sacrificât intune cerimonie di purificazion là che dut il paîs al devente teatri dal so maçalizi. Arlêvat come un di famee, al cjape ancje un non, “il cjacjà”. Al devente amì dai fruts, che a zuin cun lui fin cuant che al è picinin. La sô muart e je publiche, e va daûr di un rituâl precîs, simpri compagn, che al tache cul rivâ dal purcitâr e dai siei amigos, cun sacs plens di struments di martiri. E po dopo, il strissinament de bestie dal cjôt ae bree, il curtìs che al fas sanganâ e berlâ. Peât pai pîts, netât cun aghe bolint, viert e fat a tocs, la sô cjar e ven lavorade daurman, tal frêt che al fâs fumâ cuarps e cjalderiis, cu la sapience di mans che a san ce tant sâl e mindriculis cjapâ sù dai sacs par che luianiis, sanganelis, palmonariis, persuts, bafis di ardiel a podin durâ tal camarin, veglâts de vecje di cjase, la femine cu la clâf, che e varà il compit di dâ a ognidun il so, cence mai strassâ. Al finirà l’Unvier. Fin a cuarante dîs de Pasche si podarà fiscâ ce che al reste, intun pignaton di ligrie inte prime fieste di vierzidure dai cjamps. Cuant che la antighe dee Maja (di chê al ven il non talian “maiale”) e tornarà a soflâ vite su la tiere. Po dopo, fin cuant che l’ort nol tornarà a florî e lis gjalinis a fâ ûfs, ven a stâi la Pasche di Resurezion, a saran di mangjâ jerbis amaris, e sopis di magri, e renghe cence sâl.


text:
Antonella Nonino 46 agns e je maridade cul architet Luca Cendali, e à dôs fiis: Sofia di 15 agns e Gaia di 11 agns. Si è indotorade a Udin in lenghis e leteraturis forestis modernis e e à perfezionât i studis a la New York University e a la Sorbonne di Parîs, dulà che si jere trasferide par plui di un an. E viôt in prime persone dal “Premi internazionâl Nonino”. E je responsabile des relazions esternis, dal ufici stampe e dal marketing, e e viôt di diviers impuartants marcjâts forescj come Gjermanie, Ingletiere, Coree, Singapore e Cine.
La domande di Sgnape Nonino e continue a cressi e vuê il marcjât forest al rapresente il 39% dal faturât.
In distilarie si ocupe dai procès di distilazion e fermentazion; e je daûr a viodi di specifichis ricercjis tal cjamp in colaborazion cun esperts svuizars.
Le vin sintude dopo des sôs jessudis su la television taliane dulà che e à frontât cence pôre i politics in plene campagne eletorâl.
Cemût sono ladis chestis elezions pal Parlament?
Il grant sucès di otignût dal “MoVimento 5 Stelle” al à dimostrât la rabie de int e la necessitât di rignuvî la politiche taliane.
Pensistu che i politics che tu âs frontât in television a sedin stâts segnâts des tôs peraulis?
O ai dome pandût il gno pinsîr personâl e chel dai miei colaboradôrs e forsit di tante int comun che come noaltris e fronte dì par dì la vite reâl, mi pâr che il risultât eletorâl al à confermât chest malcontent gjenerâl.
Rome ise “dongje” o “lontane”?
No je Rome a jessi “lontane”: a son “lontans” i politics sierâts tal lôr palaç.
E il Friûl: sentinele sul confin orientâl o cûr de Europe?
O sin cûr de Europe e o varessin di visâsi di plui de funzion che al à vût il Friûl, ma o pensi ancje a Triest, pal passât. Mi à fat câs visitâ a Gurize l’an passât la mostre su Carlo Michelstädter, filosof di Gurize che o ami une vore. Te mostre si fevelave di Gurize tant che une citât straordenarie, adiritura clamade “la Nize austriache”. Si à di valorizâ lis nestris ricjecis e peculiaritâts locâls, cu la cussience che aromai il contest al è globâl.
Cemût vivie il 8 di Març Antonella Nonino?
Al è fûr di dubi che mi fâs plasê il pinsîr zentîl di cui che al regale une mimose, ma te nestre famee lis feminis a àn simpri vût un rûl no secondari a chel dal om e a àn simpri lavorât. Mê none paterne e à vuidât par tant timp la distilarie di bessole par vie che e jere vedue e mê none materne e jere mestre e e à simpri ricuardât a mê mari e a mê agne che par jessi libare e à di podê mantignîsi di bessole. Mê mari e je Cavalîr dal Lavôr (une des pocjis feminis in Italie) e cressint intun ambient cussì, par me al è stât simpri naturâl viodimi “persone pensante”, plui che femine o om. E po, tal gno mistîr, tra i lambics, il rispiet tu tal vuadagnis sul cjamp. Dal sigûr al coste fadie jessi lavoradore e mame, tu âs di organizâti la vite une vore ben, ma o confessi che lavorâ in propri ti permet di cjapâti i timps pe famee e po di recuperâju in oraris difarents di chei solits di vore.
To nono materni al leieve La Patrie dal Friûl: ce ise par te la identitât furlane?
O soi furlane, ma ancje taliane, e o soi une vore leade a lis tradizions de mê tiere sedi dal pont di viste culturâl che enogastronomic: ogni volte che o partìs par un viaç lunc, cuasi simpri par lavôr, o puarti cun me la imagjin des nestris monts che si viodi dal aeropuart intune biele zornade di soreli. Cuant che o studiavi a Parîs, ancje se la Francie e je famose pai siei formadis, a cui che al vignive a cjatâmi i domandavi di puartâmi il Montâs (che jo o lami “latarie”) e la polente.
In chest ce funzion aial il premi Risit d’Aur?
Chest premi al è stât istituît dai miei gjenitôrs tal 1975 par salvâ lis cualitâts di vîts autoctonis furlanis in pericul di estizion tant che il Sclopetin e par valorizâ la civiltât contadine e tai agns al è deventât un impuartant premi leterari: i miei gjenitôrs si son dimostrâts precursôrs su chescj argoments e chest mi jemple di braure.
Cuâl isal il to rapuart cu la lenghe furlane?
O capìs il Furlan, ma no lu feveli masse ben parcè che i miei gjenitôrs di frute no mai fevelavin par Furlan. Par me al rapresente la lenghe de mê infanzie, parcè che le sintivi a scuele cui miei compagns, cuant che o levi a zuiâ li des mês amiis in paîs e po, cuant che o soi deventade plui grande, lu ai doprât dispès in distilarie tal moment di plui lavôr. Par altri, mi è stât une vore util cuant che o levi, cun mê sûr Elisabetta, li dai contadins e dai produtôrs di vin par tratâ lis trapis tal moment de vendeme o cuant che al jere il gno turni di stâ in pese simpri in distilarie. Cressint e stant daûr dal premi Nonino, o ai imparât ancje a cognossi e amâ il Furlan ancje te nestre leterature. O ai inmò vîf il ricuart des discussions tra mê mari, Gianni Brera, Mario Soldati, Luigi Veronelli, Amedeo Giacomini, Leonardo Sciascia, pari David Maria Turoldo, cun nô trê frutis lis a scoltâju inmagadis. E po o adori lis vilotis furlanis: tantis lis cognòs a memorie e mi plâs cjantâlis e sivilâlis.
Lis tôs frutis fevelino par Furlan?
Lu fevelin pôc ma lu capissin grazie a lis personis che a frecuentin a Percût.
Une vuestre briscule e je stade la comunicazion: in chest il Friûl cemût lu viodistu?
Mê mari e partive dal sempliç presupost che la int par inamorâsi de Sgnape “Nonino Monovitigno” distilade dal papà e veve di cerçâle e savê il parcè che e jere difarente di dutis chês altris. In Friûl o vin tantis ecelencis ma o vin di fâsi cognossi di plui. Se o pensi che dispès cuant che o soi tal forest, par fâ capî di dulà che o sin, al è plui facil dî che o sin dongje de Cravuazie che no a Vignesie, al è evident che o vin inmò tante strade di fâ.
Ce isal di tignî e ce di miorâ tal Friûl di vuê?
O vin une culture fuarte dal lavôr, o sin rigorôs e o sin usâts a fadiâ. O pensi che o vin di miorâ la nestre comunicazion cul rest dal mont.
Dutis lis personis forestis che a vignin nestris ospitis, a tornin a partî inamoradis dal Friûl.
Fevelìn di elezions regjonâls: cui vincial, Tondo o Serracchiani o…?
Prin di dut o vin di viodi la scuadre che a proponin e viodi cemût che si môf il M5S.
Cence dubi Tondo al varès vût di fâ di plui sul teme des riformis ma al è impussibil di neâ che al sedi ancje une vore stimât. La Serracchiani si sta dimostrant une femine une vore dinamiche, cun ideis claris e che e fâs valê dentri dal partît e duncje in stât di dâ un contribût impuartant a la Regjon, ancje in chest câs si à di viodi ce scuadre che e propon
3 prioritâts di domandâi al President de Regjon?
Taiâ i coscj de politiche e rindi plui eficiente la machine burocratiche. Ancje se o sin une regjon a statût speciâl, no viôt parcè che la nestre Sanitât e vedi di costâ trê voltis chê de Lombardie. I bêçs sparagnâts a àn di jessi investîts pes fameis e pes personis cun dificoltâts, par rindi pardabon compagn par ducj il dirit a studiâ, par diminuî a lis aziendis lis tassis che no son mai stadis cussì altis. Ancje in Friûl tantis ditis a sierin o a delocalizin in Austrie e Slovenie e e je une pierdite par dute la comunitât.
Ce opinion âstu su lis Provinciis?
Se al è necessari ridusi i coscj al è just sparagnâ ancje acorpant lis provinciis e i ents e miorâ la lôr eficience.
Cemût viodistu il Friûl di doman?
Il Friûl al è une tiere ancjemò sane, cun grande tradizion e un passât che al à cognossût la fadie e il sacrifici duncje o viôt un avignî in positîf, o almancul jo o lavori di cheste bande.
Cuâl isal l’insegnament plui grant che tu âs vût dai tiei gjenitôrs e che tu passarâs a lis tôs fiis?
La lealtât, il rigôr tal propri lavôr e mi àn insegnât che se o crôt cun fuarce intune robe no ai di molâ mai!
✒ Christian Romanini
LA INTERVISTE. Antonella Nonino e la braure di jessi fie dal Friûl e de tradizion, smicjant al doman............
Antonella Nonino 46 agns e je maridade cul architet Luca Cendali, e à dôs fiis: Sofia di 15 agns e Gaia di 11 agns. Si è indotorade a Udin in lenghis e leteraturis forestis modernis e e à perfezionât i studis a la New York University e a la Sorbonne di Parîs, dulà che si jere trasferide par plui di un an. E viôt in prime persone dal “Premi internazionâl Nonino”. E je responsabile des relazions esternis, dal ufici stampe e dal marketing, e e viôt di diviers impuartants marcjâts forescj come Gjermanie, Ingletiere, Coree, Singapore e Cine.